Document ID: 32012R1194

ΚΑΝΟΝΙΣΜΌΣ (ΕΕ) αριθ. 1194/2012 ΤΗΣ ΕΠΙΤΡΟΠΉΣ
της 12ης Δεκεμβρίου 2012
για την εφαρμογή της οδηγίας 2009/125/ΕΚ του Ευρωπαϊκού Κοινοβουλίου και του Συμβουλίου όσον αφορά τις απαιτήσεις οικολογικού σχεδιασμού για τους κατευθυντικούς λαμπτήρες, τους λαμπτήρες διόδων φωτοεκπομπής και τον συναφή εξοπλισμό
(Κείμενο που παρουσιάζει ενδιαφέρον για τον ΕΟΧ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη την οδηγία 2009/125/ΕΚ του Ευρωπαϊκού Κοινοβουλίου και του Συμβουλίου, της 21ης Οκτωβρίου 2009, για τη θέσπιση πλαισίου για τον καθορισμό απαιτήσεων οικολογικού σχεδιασμού όσον αφορά τα συνδεόμενα με την ενέργεια προϊόντα (1), και ιδίως το άρθρο 15 παράγραφος 1,
Έπειτα από διαβούλευση με το φόρουμ διαβούλευσης για τον οικολογικό σχεδιασμό,
Εκτιμώντας τα ακόλουθα:
(1)
Σύμφωνα με την οδηγία 2009/125/ΕΚ, η Επιτροπή οφείλει να καθορίσει απαιτήσεις οικολογικού σχεδιασμού για συνδεόμενα με την ενέργεια προϊόντα τα οποία αντιπροσωπεύουν σημαντικό όγκο πωλήσεων και εμπορικών συναλλαγών, έχουν σημαντικές περιβαλλοντικές επιπτώσεις και παρουσιάζουν σημαντικές δυνατότητες βελτίωσης των περιβαλλοντικών τους επιπτώσεων μέσω του σχεδιασμού, χωρίς αυτό να συνεπάγεται υπερβολικό κόστος.
(2)
Στο άρθρο 16 παράγραφος 2 στοιχείο α) της οδηγίας 2009/125/ΕΚ προβλέπεται ότι, σύμφωνα με τη διαδικασία του άρθρου 19 παράγραφος 3 και τα κριτήρια που καθορίζονται στο άρθρο 15 παράγραφος 2, και μετά από διαβούλευση με το φόρουμ διαβούλευσης για τον οικολογικό σχεδιασμό, η Επιτροπή θεσπίζει, κατά περίπτωση, μέτρα εφαρμογής αρχίζοντας από τα προϊόντα που παρέχουν μεγάλες δυνατότητες οικονομικώς αποδοτικής μείωσης των εκπομπών αερίων θερμοκηπίου, όπως λόγου χάρη τα συστήματα φωτισμού τόσο του οικιακού όσο και του τριτογενούς τομέα, στα οποία συγκαταλέγονται οι κατευθυντικοί λαμπτήρες, οι λαμπτήρες διόδων φωτοεκπομπής και ο συναφής εξοπλισμός.
(3)
Η Επιτροπή εκπόνησε προκαταρκτική μελέτη στην οποία αναλύθηκαν οι τεχνικές, περιβαλλοντικές και οικονομικές πτυχές των κατευθυντικών λαμπτήρων, των λαμπτήρων διόδων φωτοεκπομπής και του συναφούς εξοπλισμού. Η μελέτη εκπονήθηκε από κοινού με εμπλεκόμενους φορείς και ενδιαφερόμενα μέρη από την Ένωση και τρίτες χώρες και τα αποτελέσματα δημοσιοποιήθηκαν. Με βάση προκαταρκτική μελέτη για τα εξωτερικά τροφοδοτικά ισχύος εκπονήθηκε παρόμοια ανάλυση για τις διατάξεις ελέγχου λαμπτήρων αλογόνου.
(4)
Επειδή οι υποχρεωτικές απαιτήσεις οικολογικού σχεδιασμού ισχύουν για τα διατιθέμενα στην αγορά προϊόντα όπου και να εγκαθίστανται ή χρησιμοποιούνται, οι απαιτήσεις αυτές δεν είναι δυνατόν να εξαρτώνται από την εφαρμογή στην οποία χρησιμοποιείται το προϊόν.
(5)
Τα προϊόντα που υπόκεινται στον παρόντα κανονισμό προορίζονται κυρίως για τον εξ ολοκλήρου ή εν μέρει φωτισμό χώρου με τεχνητό φως που συμπληρώνει ή υποκαθιστά το φυσικό φως, ώστε να βελτιώνεται η ορατότητα στον συγκεκριμένο χώρο. Θα πρέπει να μην υπόκεινται στις απαιτήσεις οικολογικού σχεδιασμού του παρόντος κανονισμού οι λαμπτήρες ειδικού σκοπού οι οποίοι προορίζονται κυρίως για άλλα είδη εφαρμογών, όπως λόγου χάρη για φωτεινούς σηματοδότες κυκλοφορίας, φωτισμό τεράριουμ ή οικιακές συσκευές, των οποίων ο προορισμός δηλώνεται σαφώς στις πληροφορίες που τους συνοδεύουν.
(6)
Θα πρέπει να υπόκεινται στον παρόντα κανονισμό οι νέες τεχνολογίες που αναδύονται στην αγορά, όπως λόγου χάρη οι δίοδοι φωτοεκπομπής (LED).
(7)
Για τους σκοπούς του παρόντος κανονισμού, ως σημαντικές περιβαλλοντικές πτυχές των προϊόντων που καλύπτει χαρακτηρίζονται η κατανάλωση ενέργειας κατά το στάδιο χρήσης, καθώς και η περιεκτικότητα των λαμπτήρων σε υδράργυρο και οι εκπομπές υδραργύρου.
(8)
Οι εκπομπές υδραργύρου κατά τις διάφορες φάσεις του κύκλου ζωής των λαμπτήρων, συμπεριλαμβανομένων των εκπομπών από την ηλεκτροπαραγωγή κατά τη φάση χρήσης και από το 80 % των κατευθυντικών συμπαγών λαμπτήρων φθορισμού με υδράργυρο που εικάζεται ότι δεν ανακυκλώνονται μετά το τέλος ζωής τους, εκτιμάται ότι το 2007 ανήλθαν σε 0,7 τόνους για το σύνολο των εγκατεστημένων λαμπτήρων. Εάν δεν ληφθούν μέτρα, προβλέπεται ότι το 2020 οι εκπομπές υδραργύρου από τους εγκατεστημένους λαμπτήρες υδραργύρου θα έχουν αυξηθεί σε 0,9 τόνους, μολονότι έχει αποδειχθεί ότι είναι δυνατόν να μειωθούν σημαντικά.
(9)
Παρότι η περιεκτικότητα των συμπαγών λαμπτήρων φθορισμού σε υδράργυρο θεωρείται σημαντικό περιβαλλοντικό ζήτημα, είναι σκόπιμο να ρυθμιστεί κανονιστικά σύμφωνα με την οδηγία 2011/65/ΕΕ του Ευρωπαϊκού Κοινοβουλίου και του Συμβουλίου (2). Είναι σκόπιμο να ρυθμιστούν οι εκπομπές υπεριώδους φωτός από τους λαμπτήρες και άλλες παραμέτρους, με πιθανές επιπτώσεις στην υγεία βάσει των οδηγιών του Ευρωπαϊκού Κοινοβουλίου και του Συμβουλίου 2006/95/ΕΚ (3) και 2001/95/ΕΚ (4).
(10)
Ο καθορισμός απαιτήσεων ενεργειακής απόδοσης για τους λαμπτήρες που υπόκεινται στον παρόντα κανονισμό θα επιφέρει μείωση των συνολικών εκπομπών υδραργύρου.
(11)
Δυνάμει του άρθρου 14 παράγραφος 2 στοιχείο δ) της οδηγίας 2012/19/ΕΕ του Ευρωπαϊκού Κοινοβουλίου και του Συμβουλίου (5) τα κράτη μέλη οφείλουν να εξασφαλίζουν ότι οι οικιακοί χρήστες ηλεκτρικού και ηλεκτρονικού εξοπλισμού ενημερώνονται δεόντως σχετικά με τις δυνητικές επιπτώσεις στο περιβάλλον και την ανθρώπινη υγεία, λόγω της παρουσίας επικίνδυνων ουσιών στον ηλεκτρικό και ηλεκτρονικό εξοπλισμό. Οι απαιτήσεις παροχής πληροφοριών σχετικά με το προϊόν σύμφωνα με τον παρόντα κανονισμό θα πρέπει να συμπληρώσουν αυτή την διάταξη όσον αφορά τον υδράργυρο που περιέχουν οι συμπαγείς λαμπτήρες φθορισμού.
(12)
Η κατανάλωση ηλεκτρικής ενέργειας από τα προϊόντα που υπόκεινται στον παρόντα κανονισμό θα πρέπει να βελτιωθεί με την εφαρμογή υφιστάμενων ανιδιοταγών οικονομικώς αποδοτικών τεχνολογιών, οι οποίες έχουν ως αποτέλεσμα τη μείωση των συνδυασμένων δαπανών αγοράς και λειτουργίας του εξοπλισμού.
(13)
Οι απαιτήσεις οικολογικού σχεδιασμού των προϊόντων που υπόκεινται στον παρόντα κανονισμό θα πρέπει να καθοριστούν με γνώμονα τη βελτίωση των περιβαλλοντικών επιδόσεων των εν λόγω προϊόντων και τη συμβολή στη λειτουργία της εσωτερικής αγοράς και στην επίτευξη του στόχου της Κοινότητας να μειωθεί η κατανάλωση ενέργειας κατά 20 % μέχρι το 2020 σε σύγκριση προς την εκτιμώμενη κατανάλωση ενέργειας μέχρι τότε εάν δεν ληφθεί κανένα μέτρο.
(14)
Το συνδυασμένο αποτέλεσμα των απαιτήσεων οικολογικού σχεδιασμού που προβλέπονται στον παρόντα κανονισμό και του κατ’ εξουσιοδότηση κανονισμού (ΕΕ) αριθ. 874/2012 της Επιτροπής (6) αναμένεται να αποφέρει μέχρι το 2020 ετήσια εξοικονόμηση ηλεκτρικής ενέργειας από τους κατευθυντικούς λαμπτήρες ύψους 25 TWh, σε σύγκριση με τη κατάσταση εάν δεν ληφθεί κανένα μέτρο.
(15)
Οι απαιτήσεις οικολογικού σχεδιασμού θα πρέπει να μην επηρεάζουν τη λειτουργικότητα του προϊόντος από την πλευρά του τελικού χρήστη και να μην έχουν δυσμενείς επιπτώσεις στην υγεία, την ασφάλεια και το περιβάλλον. Ειδικότερα, τα οφέλη της μείωσης της κατανάλωσης ηλεκτρικής ενέργειας κατά το στάδιο της χρήσης θα πρέπει να υπερβαίνουν τις τυχόν πρόσθετες περιβαλλοντικές επιπτώσεις κατά τη διάρκεια του σταδίου παραγωγής των προϊόντων. Προκειμένου να εξασφαλιστεί η ικανοποίηση των καταναλωτών με τους λαμπτήρες εξοικονόμησης ενέργειας, ιδίως τις διόδους φωτοεκπομπής (LED), θα πρέπει να καθοριστούν απαιτήσεις για τη λειτουργικότητα όχι μόνο των κατευθυντικών λαμπτήρων, αλλά και των μη κατευθυντικών LED, που δεν καλύπτονταν από τις απαιτήσεις για τη λειτουργικότητα που προβλέπονται στον κανονισμό (ΕΚ) αριθ. 244/2009 της Επιτροπής (7). Με τις απαιτήσεις παροχής πληροφοριών σχετικά με τα προϊόντα θα παρέχεται η δυνατότητα στους καταναλωτές να προβούν σε τεκμηριωμένες επιλογές.
(16)
Θα πρέπει να μην παρέχεται η δυνατότητα στους κατασκευαστές LED να παρακάμπτουν τις απαιτήσεις του παρόντος κανονισμού όσον αφορά τα φωτιστικά με LED από τα οποία δεν είναι δυνατόν να αφαιρεθεί λαμπτήρας ή ενότητα LED ώστε να υποβληθεί σε αυτοτελή δοκιμή.
(17)
Είναι σκόπιμο να καθοριστούν ειδικές απαιτήσεις σε επίπεδο που να καθιστά δυνατή την εκ των υστέρων τοποθέτηση των διαθέσιμων νέων εναλλακτικών λαμπτήρων σε ολόκληρο το εγκατεστημένο απόθεμα εξοπλισμού φωτισμού. Παράλληλα, θα πρέπει να καθοριστούν γενικές απαιτήσεις οι οποίες θα εφαρμόζονται με εναρμονισμένα πρότυπα και θα καθιστούν τον νέο εξοπλισμό φωτισμού περισσότερο συμβατό με λαμπτήρες εξοικονόμησης ενέργειας και τους λαμπτήρες εξοικονόμησης ενέργειας συμβατούς με ευρύτερη κλίμακα εξοπλισμού φωτισμού. Με τις απαιτήσεις παροχής πληροφοριών σχετικά με τον εξοπλισμό φωτισμού θα βοηθούνται οι χρήστες στην αναζήτηση λαμπτήρων και εξοπλισμού φωτισμού συμβατών μεταξύ τους.
(18)
Με τη σταδιακή έναρξη ισχύος των απαιτήσεων οικολογικού σχεδιασμού θα πρέπει να παρασχεθεί επαρκής χρόνος στους κατασκευαστές ώστε να ανασχεδιάσουν τα προϊόντα που υπόκεινται στον παρόντα κανονισμό. Το χρονοδιάγραμμα των σταδίων θα πρέπει να καθοριστεί κατά τρόπο ώστε να αποφευχθούν οι αρνητικές επιπτώσεις στη λειτουργικότητα του εξοπλισμού που κυκλοφορεί στην αγορά και να ληφθούν υπόψη οι συνέπειες κόστους για τους κατασκευαστές, ιδίως για τις μικρού και μεσαίου μεγέθους επιχειρήσεις, διασφαλίζοντας παράλληλα την έγκαιρη επίτευξη των στόχων του παρόντος κανονισμού.
(19)
Οι μετρήσεις των συναφών παραμέτρων των προϊόντων θα πρέπει να διεξάγονται με τη χρήση αξιόπιστων, επακριβών και αναπαραγώγιμων μεθόδων οι οποίες λαμβάνουν υπόψη τις γενικώς αποδεκτές σύγχρονες μεθόδους μετρήσεων, συμπεριλαμβανομένων, όταν διατίθενται, των εναρμονισμένων προτύπων τα οποία έχουν εκδοθεί από ευρωπαϊκούς οργανισμούς τυποποίησης και απαριθμούνται στο παράρτημα I της οδηγίας 98/34/ΕΚ του Ευρωπαϊκού Κοινοβουλίου και του Συμβουλίου (8).
(20)
Σύμφωνα με το άρθρο 8 της οδηγίας 2009/125/ΕΚ, στον παρόντα κανονισμό θα πρέπει να προσδιορίζονται οι εφαρμοστέες διαδικασίες αξιολόγησης της συμμόρφωσης.
(21)
Για να διευκολυνθούν οι έλεγχοι συμμόρφωσης, θα πρέπει να απαιτείται από τους κατασκευαστές να παρέχουν πληροφορίες στην τεχνική τεκμηρίωση που αναφέρεται στα παραρτήματα V και VI της οδηγίας 2009/125/ΕΚ, εφόσον οι πληροφορίες αυτές αφορούν τις απαιτήσεις που καθορίζονται στον παρόντα κανονισμό.
(22)
Επιπλέον των νομικώς δεσμευτικών απαιτήσεων που καθορίζονται στον παρόντα κανονισμό, θα πρέπει να προσδιοριστούν ενδεικτικά κριτήρια συγκριτικής αξιολόγησης των βέλτιστων διαθέσιμων τεχνολογιών, ώστε να εξασφαλιστεί η σε ευρεία κλίμακα διάθεση πληροφοριών σχετικά με τις περιβαλλοντικές επιδόσεις κατά τον κύκλο ζωής των προϊόντων που υπόκεινται στον παρόντα κανονισμό και η εύκολη πρόσβαση στις πληροφορίες αυτές.
(23)
Κατά την επανεξέταση του παρόντος κανονισμού θα πρέπει να λαμβάνονται ιδιαιτέρως υπόψη οι τάσεις των πωλήσεων των τύπων λαμπτήρων ειδικού σκοπού, προκειμένου να εξασφαλιστεί ότι δεν θα χρησιμοποιούνται για εφαρμογές διαφορετικές από τις προβλεπόμενες, και η εξέλιξη των νέων τεχνολογιών, λόγου χάρη των LED και των οικολογικών LED. Θα πρέπει να αξιολογείται η σκοπιμότητα θέσπισης απαιτήσεων για την ενεργειακή απόδοση σε επίπεδο τάξης Α, όπως ορίζεται από την Επιτροπή στον κατ’ εξουσιοδότηση κανονισμό (ΕΕ) αριθ. 874/2012, ή τουλάχιστον σε επίπεδο τάξης Β για τους κατευθυντικούς λαμπτήρες που λειτουργούν με τάση δικτύου (λαμβάνοντας υπόψη τα κριτήρια που καθορίζονται κατωτέρω στο παράρτημα ΙΙΙ σημείο 1.1 πίνακας 2). Θα πρέπει επίσης να αξιολογείται κατά πόσον είναι εφικτό να καθοριστούν σημαντικά αυστηρότερες απαιτήσεις για την ενεργειακή απόδοση των λοιπών λαμπτήρων νήματος. Στην επανεξέταση θα πρέπει να αξιολογούνται επίσης οι απαιτήσεις όσον αφορά τη λειτουργικότητα του δείκτη απόδοσης χρωμάτων για λαμπτήρες LED
(24)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής που συνεστήθη δυνάμει του άρθρου 19 παράγραφος 1 της οδηγίας 2009/125/ΕΚ,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Αντικείμενο και πεδίο εφαρμογής
Ο παρών κανονισμός καθορίζει απαιτήσεις οικολογικού σχεδιασμού για τη διάθεση στην αγορά των ακόλουθων ηλεκτρικών προϊόντων φωτισμού:
α)
κατευθυντικών λαμπτήρων·
β)
λαμπτήρων διόδων φωτοεκπομπής (LED)·
γ)
εξοπλισμού που έχει σχεδιαστεί προς εγκατάσταση μεταξύ του ηλεκτρικού δικτύου και των λαμπτήρων, στον οποίο συγκαταλέγονται οι διατάξεις ελέγχου λαμπτήρα, οι διατάξεις ρύθμισης και τα φωτιστικά (πλην των στραγγαλιστικών πηνίων και των φωτιστικών με λαμπτήρες φθορισμού και με λαμπτήρες εκκένωσης υψηλής έντασης)·
ακόμη και όταν είναι ενσωματωμένα σε άλλα προϊόντα.
Ο κανονισμός καθορίζει επίσης απαιτήσεις για τη παροχή πληροφοριών σχετικά με προϊόντα ειδικού σκοπού.
Οι μονάδες LED θα πρέπει να εξαιρούνται από τις απαιτήσεις του παρόντος κανονισμού, εφόσον διατίθενται στο εμπόριο ως μέρος φωτιστικών που διατίθενται στην αγορά σε λιγότερο από 200 μονάδες ανά έτος.
Άρθρο 2
Ορισμοί
Επιπροσθέτως προς τους ορισμούς του άρθρου 2 της οδηγίας 2009/125/ΕΚ, για τους σκοπούς του παρόντος κανονισμού ισχύουν οι ακόλουθοι ορισμοί:
1) «φωτισμός»: η συγκέντρωση φωτός σε χώρο, αντικείμενα ή το περιβάλλον τους έτσι ώστε να είναι ορατά από τον άνθρωπο·
2) «φωτισμός έμφασης»: μορφή γενικού φωτισμού που συνίσταται στην κατεύθυνση του φωτισμού έτσι ώστε να αναδεικνύεται ένα αντικείμενο ή μέρος επιφάνειας·
3) «προϊόν για ηλεκτροφωτισμό»: προϊόν που έχει σχεδιαστεί για να χρησιμοποιεί ηλεκτρισμό και προορίζεται να χρησιμοποιείται για φωτισμό·
4) «προϊόν ειδικού σκοπού»: προϊόν φωτισμού που χρησιμοποιεί τις τεχνολογίες οι οποίες καλύπτονται από τον παρόντα κανονισμό, αλλά δεν προορίζεται να χρησιμοποιηθεί για ειδικές εφαρμογές λόγω των τεχνικών παραμέτρων του όπως περιγράφεται στην τεχνική τεκμηρίωση. Ειδικές εφαρμογές είναι αυτές που απαιτούν τεχνικές παραμέτρους οι οποίες δεν είναι απαραίτητες για τον φωτισμό συνήθων χώρων ή αντικειμένων σε συνήθεις περιστάσεις. Οι ειδικές εφαρμογές είναι των ακόλουθων τύπων:
i)
εκπομπή φωτός ως παράγοντα χημικών ή βιολογικών διεργασιών (π.χ. προϊόντα για πολυμερισμό, υπεριώδες φως που χρησιμοποιείται για θεραπεία / στέγνωμα / σκλήρυνση, φωτοδυναμική θεραπεία, δενδροκηπευτική, φροντίδα μικρών ζώων, απεντόμωση)·
ii)
λήψη και προβολή εικόνων (π.χ. για φλας φωτογραφικών μηχανών, φωτοαντιγραφικά μηχανήματα, προβολείς βίντεο)·
iii)
θέρμανση (π.χ. λαμπτήρες υπέρυθρης ακτινοβολίας)·
iv)
σηματοδότηση (π.χ. λαμπτήρες όπως για τον έλεγχο της κυκλοφορίας ή για φωτισμό αεροδρομίου).
i)
σκοπός της φασματικής κατανομής του φωτός είναι να αλλάζει την εμφάνιση του χώρου ή του αντικειμένου που φωτίζεται, επιπλέον του να το καθιστά ορατό (π.χ. φωτισμός προθήκης τροφίμων) ή χρωματιστές λάμπες, όπως ορίζεται στο σημείο 1 του παραρτήματος Ι), με εξαίρεση τις διακυμάνσεις της σχετιζόμενης με το χρώμα θερμοκρασίας, ή
ii)
η φασματική κατανομή του φωτός προσαρμόζεται στις ειδικές ανάγκες ειδικού τεχνικού εξοπλισμού, επιπλέον του να καθιστά ορατό από τον άνθρωπο χώρο ή αντικείμενο (π.χ. φωτισμός στούντιο, φωτιστικά εφέ για σόου, φωτισμός θεάτρου ) ή
iii)
ο χώρος ή το αντικειμένου που φωτίζεται χρειάζεται ειδική προστασία από τις αρνητικές επιπτώσεις της πηγής του φωτός (π.χ. φωτισμός με ειδικό φιλτράρισμα για φωτοευαίσθητους ασθενείς ή φωτοευαίσθητα μουσειακά εκθέματα) ή
iv)
απαιτείται φωτισμός μόνο σε καταστάσεις έκτακτης ανάγκης (όπως φωτιστικά έκτακτης ανάγκης ή εργαλεία ελέγχου για φωτισμό έκτακτης ανάγκης ή
v)
τα προϊόντα φωτισμού πρέπει να αντέχουν σε ακραίες φυσικές συνθήκες (π.χ. κραδασμούς ή θερμοκρασίες κάτω των - 20 °C ή άνω των 50 °C)·
5) «φωτεινή πηγή»: επιφάνεια ή αντικείμενο που έχει σχεδιαστεί για να εκπέμπει κυρίως ορατή οπτική ακτινοβολία παραγόμενη με τη μετατροπή της ενέργειας. Ο όρος «ορατή» αναφέρεται σε μήκος κύματος 380-780 nm·
6) «λαμπτήρας»: μονάδα οι επιδόσεις της οποίας είναι δυνατόν να αξιολογούνται αυτοτελώς, αποτελούμενη από μία ή περισσότερες φωτεινές πηγές. Είναι δυνατόν να συμπεριλαμβάνει πρόσθετα κατασκευαστικά στοιχεία που είναι αναγκαία για την εκκίνηση, την ηλεκτροδότηση ή τη σταθερή λειτουργία του λαμπτήρα ή για την κατανομή, το φιλτράρισμα ή την μετατροπή της οπτικής ακτινοβολίας, εφόσον αυτά τα κατασκευαστικά στοιχεία δεν είναι δυνατόν να αφαιρεθούν χωρίς να προκληθεί μόνιμη βλάβη στη μονάδα·
7) «κάλυκας λαμπτήρα»: το τμήμα του λαμπτήρα για τη σύνδεσή του με την ηλεκτρική παροχή μέσω υποδοχής ή συνδέσμου του λαμπτήρα, το οποίο μπορεί επίσης να χρησιμεύει για να συγκρατεί τον λαμπτήρα στην υποδοχή·
8) «υποδοχή λαμπτήρα» ή «λυχνιολαβή»: διάταξη που συγκρατεί τον λαμπτήρα στη θέση του, συνήθως με την προσαρμογή του κάλυκα, οπότε αποτελεί επίσης το μέσο σύνδεσης του λαμπτήρα με την παροχή ρεύματος·
9) «κατευθυντικός λαμπτήρας»: λαμπτήρας που εκπέμπει τουλάχιστον το 80 % του φωτός εντός στερεάς γωνίας π στερακτινίων (π sr) (που αντιστοιχεί σε κώνο με γωνία 120°)·
10) «μη κατευθυντικός λαμπτήρας»: λαμπτήρας που δεν είναι κατευθυντικός·
11) «λαμπτήρας νήματος»: λαμπτήρας στον οποίο το φως παράγεται από νηματοειδή αγωγό θερμαινόμενο μέχρι την πυράκτωσή του από το διερχόμενο ηλεκτρικό ρεύμα. Ο λαμπτήρας είναι δυνατόν να περιέχει ή όχι αέρια που επηρεάζουν τη διαδικασία πυράκτωσης·
12) «λαμπτήρας πυράκτωσης»: λαμπτήρας νήματος το οποίο λειτουργεί εντός αερόκενου βολβού ή περιβάλλεται από αδρανές αέριο·
13) «λαμπτήρας αλογόνου (βολφραμίου)»: λαμπτήρας νήματος από βολφράμιο το οποίο περιβάλλεται από αέριο που περιέχει αλογόνο ή ενώσεις αλογόνου· ενδέχεται να διατίθεται με ενσωματωμένο τροφοδοτικό ισχύος·
14) «λαμπτήρας εκκένωσης»: λαμπτήρας στον οποίο το φως παράγεται, άμεσα ή έμμεσα, από ηλεκτρική εκκένωση μέσω αερίου, ατμού μετάλλου ή μίγματος διαφόρων αερίων και ατμών·
15) «λαμπτήρας φθορισμού»: λαμπτήρας εκκένωσης χαμηλής πίεσης με υδράργυρο, από τον οποίον το μεγαλύτερο μέρος του φωτός εκπέμπουν μία ή πολλές στρώσεις φθοριζουσών ουσιών που διεγείρονται από την υπεριώδη ακτινοβολία λόγω εκκένωσης. Οι λαμπτήρες φθορισμού διατίθενται με ή χωρίς ενσωματωμένο στραγγαλιστικό πηνίο·
16) «λαμπτήρας φθορισμού χωρίς ενσωματωμένο στραγγαλιστικό πηνίο»: λαμπτήρας φθορισμού με έναν ή δύο κάλυκες, χωρίς ενσωματωμένο στραγγαλιστικό πηνίο·
17) «λαμπτήρας εκκένωσης υψηλής έντασης»: λαμπτήρας ηλεκτρικής εκκένωσης, στον οποίο το τόξο που παράγει φως σταθεροποιείται με τη θερμοκρασία του περιβλήματός του και τα τοιχώματα του φυσιγγίου του τόξου φορτίζονται με θερμική ενέργεια που υπερβαίνει τα 3 watt ανά τετραγωνικό εκατοστό·
18) «δίοδος φωτοεκπομπής (LED)»: φωτεινή πηγή αποτελούμενη από διάταξη στερεάς κατάστασης που περιλαμβάνει επαφή p-n από ανόργανο υλικό. Η επαφή αυτή εκπέμπει οπτική ακτινοβολία όταν διεγείρεται από ηλεκτρικό ρεύμα·
19) «δέσμη LED»: συγκρότημα μίας ή περισσοτέρων LED, το οποίο ενδέχεται να περιλαμβάνει οπτικό στοιχείο και θερμικές, μηχανικές ή ηλεκτρικές διεπαφές·
20) «ενότητα LED»: συγκρότημα χωρίς κάλυκα το οποίο περιλαμβάνει μία ή περισσότερες δέσμες LED επί πλακέτας τυπωμένων κυκλωμάτων. Το συγκρότημα ενδέχεται να περιλαμβάνει ηλεκτρικά, οπτικά, μηχανικά ή θερμικά κατασκευαστικά στοιχεία, διεπαφές, καθώς και διάταξη ελέγχου·
21) «λαμπτήρας LED»: λαμπτήρας με μία ή περισσότερες ενότητες LED. Ο λαμπτήρας είναι δυνατόν να είναι εφοδιασμένος με κάλυκα·
22) «διάταξη ελέγχου λαμπτήρα»: διάταξη τοποθετημένη μεταξύ της παροχής και ενός ή πολλών λαμπτήρων, η οποία παρέχει λειτουργική δυνατότητα του λαμπτήρα (των λαμπτήρων), λόγου χάρη μετασχηματισμό της τάσης παροχής, περιορισμό του ηλεκτρικού ρεύματος που διαρρέει τον λαμπτήρα (τους λαμπτήρες) στην απαιτούμενη τιμή, παροχή της τάσης εκκίνησης και του ηλεκτρικού ρεύματος προθέρμανσης, αποτροπή της ψυχρής εκκίνησης, διόρθωση του συντελεστή ισχύος ή μείωση της ραδιοπαρεμβολής. Η διάταξη ενδέχεται να είναι σχεδιασμένη για να συνδέεται με άλλη διάταξη ελέγχου λαμπτήρα προς εκτέλεση αυτών των λειτουργιών. Ο όρος δεν περιλαμβάνει:
τις διατάξεις ρύθμισης·
τροφοδοτικά ισχύος που υπάγονται στο πεδίο εφαρμογής του κανονισμού (ΕΚ) αριθ. 278/2009 της Επιτροπής (9).
23) «διάταξη ρύθμισης»: ηλεκτρονική ή μηχανική διάταξη που ρυθμίζει ή παρακολουθεί τη φωτεινή ροή λαμπτήρα με τρόπο διαφορετικό από την μετατροπή ισχύος, λόγου χάρη χρονοδιακόπτες, ανιχνευτές κίνησης, αισθητήρες φωτός και διατάξεις ρύθμισης ανάλογα με τον φυσικό φωτισμό. Επιπλέον, οι ροοστατικοί διακόπτες (dimmer) αποκοπής φάσης θεωρούνται επίσης διατάξεις ρύθμισης·
24) «εξωτερική διάταξη ελέγχου λαμπτήρα»: μη ενσωματωμένη διάταξη ελέγχου λαμπτήρα, η οποία είναι σχεδιασμένη για να τοποθετείται εκτός του περιβλήματος λαμπτήρα ή φωτιστικού ή να αφαιρείται το περίβλημα χωρίς να προκαλείται μόνιμη βλάβη στον λαμπτήρα ή το φωτιστικό·
25) «στραγγαλιστικό πηνίο»: διάταξη ελέγχου λαμπτήρα παρεμβαλλόμενη μεταξύ της παροχής ρεύματος και ενός ή πολλών λαμπτήρων εκκένωσης, η οποία μέσω επαγωγής, χωρητικότητας ή συνδυασμού επαγωγής και χωρητικότητας επιτυγχάνει κυρίως τον περιορισμό του ηλεκτρικού ρεύματος που διαρρέει τον λαμπτήρα (τους λαμπτήρες) στην απαιτούμενη τιμή·
26) «διάταξη ελέγχου λαμπτήρα αλογόνου»: διάταξη ελέγχου λαμπτήρα η οποία μετατρέπει την τάση του ηλεκτρικού δικτύου σε υπερχαμηλή τάση για λαμπτήρες αλογόνου·
27) «συμπαγής λαμπτήρας φθορισμού»: λαμπτήρας φθορισμού που περιλαμβάνει όλα τα κατασκευαστικά στοιχεία τα οποία είναι απαραίτητα για την εκκίνηση και τη σταθερή λειτουργία του λαμπτήρα·
28) «φωτιστικό (σώμα)»: συσκευή που κατανέμει, φιλτράρει και μετατρέπει το φως που εκπέμπεται από έναν ή πολλούς λαμπτήρες και περιλαμβάνει όλα τα μέρη που είναι απαραίτητα για τη στήριξη, τη στερέωση και την προστασία των λαμπτήρων, καθώς και, όπου χρειάζεται, βοηθητικά κυκλώματα και τα μέσα σύνδεσής τους με την ηλεκτρική παροχή·
29) «τελικός χρήστης»: το φυσικό πρόσωπο που αγοράζει ή αναμένεται ότι θα αγοράσει ηλεκτρικό λαμπτήρα ή φωτιστικό για σκοπούς οι οποίοι δεν εμπίπτουν στην εμπορική, επιχειρηματική, βιοτεχνική ή ελευθέρια επαγγελματική του δραστηριότητα·
30) «τελικός ιδιοκτήτης»: το πρόσωπο ή η οντότητα που έχει την κυριότητα του προϊόντος κατά το στάδιο χρήσης του κύκλου ζωής του προϊόντος, ή κάθε πρόσωπο ή οντότητα που ενεργεί εξ ονόματος του προσώπου ή της οντότητας που είναι ο ιδιοκτήτης.
Για τους σκοπούς των παραρτημάτων III έως V ισχύουν επίσης οι ορισμοί που αναφέρονται στο παράρτημα ΙΙ.
Άρθρο 3
Απαιτήσεις οικολογικού σχεδιασμού
1. Το προϊόντα για ηλεκτροφωτισμό που αναφέρονται στο άρθρο 1 τηρούν τις απαιτήσεις για τον οικολογικό σχεδιασμό που καθορίζονται στο παράρτημα III, εκτός εάν πρόκειται για προϊόντα ειδικού σκοπού.
Τα στάδια για την έναρξη εφαρμογής κάθε απαίτησης οικολογικού σχεδιασμού είναι τα ακόλουθα:
στάδιο 1: 1η Σεπτεμβρίου 2013
στάδιο 2: 1η Σεπτεμβρίου 2014
στάδιο 3: 1η Σεπτεμβρίου 2016.
Κάθε απαίτηση εξακολουθεί να ισχύει, μαζί με μεταγενέστερες απαιτήσεις, εφόσον δεν έχει αντικατασταθεί από άλλη ή δεν ορίζεται άλλως.
2. Από την 1η Σεπτεμβρίου 2013, τα προϊόντα ειδικού σκοπού πληρούν τις απαιτήσεις πληροφόρησης που καθορίζονται στο παράρτημα I.
Άρθρο 4
Αξιολόγηση συμμόρφωσης
1. Η διαδικασία αξιολόγησης της συμμόρφωσης που προβλέπεται στο άρθρο 8 της οδηγίας 2009/125/ΕΚ είναι ο εσωτερικός έλεγχος σχεδιασμού που ορίζεται στο παράρτημα IV της εν λόγω οδηγίας ή το σύστημα διαχείρισης που ορίζεται στο παράρτημα V της ίδιας οδηγίας.
2. Για τους σκοπούς αξιολόγησης της συμμόρφωσης κατά το άρθρο 8 της οδηγίας 2009/125/ΕΚ, ο φάκελος τεχνικής τεκμηρίωσης:
α)
περιλαμβάνει αντίγραφο των πληροφοριών σχετικά με το προϊόν, που παρέχονται σύμφωνα με το μέρος 3 του παραρτήματος III του παρόντος κανονισμού·
β)
παρέχει κάθε άλλη πληροφορία που απαιτείται κατά τα παραρτήματα Ι, ΙΙΙ και IV να περιλαμβάνεται στον φάκελο τεχνικής τεκμηρίωσης·
γ)
καθορίζει τουλάχιστον ένα ρεαλιστικό συνδυασμό ρυθμίσεων του προϊόντος και τις συνθήκες υπό τις οποίες το προϊόν είναι σύμφωνο με τον παρόντα κανονισμό.
Άρθρο 5
Διαδικασία επαλήθευσης για σκοπούς επιτήρησης της αγοράς
Όταν διενεργούν τους ελέγχους επιτήρησης της αγοράς κατά το άρθρο 3 παράγραφος 2 της οδηγίας 2009/125/ΕΚ, τα κράτη μέλη εφαρμόζουν την περιγραφόμενη στο παράρτημα IV του παρόντος κανονισμού διαδικασία επαλήθευσης.
Άρθρο 6
Ενδεικτικά κριτήρια αξιολόγησης
Τα ενδεικτικά κριτήρια αξιολόγησης για τα προϊόντα και τις τεχνολογίες με τις βέλτιστες επιδόσεις που διατίθενται στην αγορά κατά την έκδοση του παρόντος κανονισμού προσδιορίζονται στο παράρτημα V.
Άρθρο 7
Αναθεώρηση
Το αργότερο τρία έτη από την έναρξη ισχύος του παρόντος κανονισμού, η Επιτροπή τον επανεξετάζει λαμβάνοντας υπόψη τη συντελεσθείσα τεχνολογική πρόοδο και παρουσιάζει τα αποτελέσματα αυτής της επανεξέτασης στο φόρουμ διαβούλευσης.
Άρθρο 8
Έναρξη ισχύος
Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 12 Δεκεμβρίου 2012.

Labels: 1
14
20
7
3